Abbas pàsidas

				Che’ su sole in s’abréschida ‘e sa vida
				accherada ti ses in custu coro,
				prenàndelu ‘e sa lughe chi cheria,
				cando in àndalas, solu, m’ismarria,
				attraessande tottus sos insoro
				ordiminzos, in chirca ‘e un’essida.

					Ch’as dissipadu in altu cussa nue
					chi donzi ghia mi che fit cuande,
					in cussu chelu chi prùs non bidia.
					Fit gai, tando, custa vida mia,
					prena de milli dudas, chi chircande
					fin calch’ispera, chena ischire inue.

				Attesu mi pariat donzi gosu,
				in cussu mare, in mesu ‘e sa tempesta
				de sos sentidos mios atturdidos.
				Attesu che fin fintzas cussos lidos
				de terras ube mùidas de festa
				m’istraccaian, dàndemi reposu.

					Cumpàrfida mi ses in s’orizonte,
					cando prùs nudda deo isettaio,
					in dies troppu in presse consumidas.
					E chena mi connòschere m’affidas
					cust’amore, chi bider non podio
					in cuss’iscuru chi tenio ‘e fronte.

				E paret chi mi nànnighen sas undas
				de custas abbas pàsidas chi tue
				m’as ammustradu in custu mar’ ‘e penas,
				ube m’abbarraian pagas renas
				de sos afficos, pérdidos tottue,
				chircande veridades prùs profundas.

					Ma como, de sulcare custu mare
					timore prùs non tenzo, ca cun tegus
					subra sas undas nàvigo serenu.
					Si puru in coro ‘e làstimas so prenu,
					in custas abbas prùs non torro insegus,
					fintzas ch'in custa vida ap'affundare.

								Giangavino Vasco

1°Premio alla Prima Edizione del Concorso di Poesia "Su casu" - SINDIA 18.12.2010